 BARNABAS BII na STANLEY KIMUGE WAKULIMA wa mahindi sasa wanataka serikali kuzingatia upya bei ya mahindi ya Sh4,000 kwa gunia la kilo 90 ili kuwaepusha kupata hasara. Wakulima hao walitaja bei hiyo kuwa ya chini sana ikilinganishwa na wastani wa Sh4, 400 kwa mfuko wa kilo 90 unaotolewa na nchi wanachama wa Jumuiya ya Afrika Mashariki (EAC) – Uganda na Tanzania. Wafanyabiashara wengi katika eneo la North Rift wananunua mazao hayo kwa Sh4, 200 kwa gunia la kilo 90. Baadhi ya wakulima wa mahindi sasa wanalenga kuhifadhi mazao hadi bei itakapoimarika wakitoa mfano wa uhaba wa mahindi katika nchi wanachama wa Jumuiya ya Afrika Mashariki (EAC) ambao utapandisha bei. Mwenyekiti wa Shirikisho la Kitaifa la Wakulima Nchini (KENAFF) Kaunti ya Uasin Gishu, Ruth Kemboi, ameomba serikali kuhakiki upya bei ya mahindi ili kuwawezesha wakulima kufidia gharama ya uzalishaji. Anasema wakulima wanalazimika kulipa sh3,500 kwa ekari moja kwa mashine ya kuvuna ikilinganishwa na Sh2,500 msimu uliopita kutokana na kupanda kwa gharama ya mafuta na Sh4,000 kwa kila kilo 90 za mahindi itawafanya wakulima kupata hasara. “Serikali inafaa kupandisha bei ya bidhaa hiyo hadi kati ya Sh5,000 na Sh6,000 ili kuwawezesha wakulima kupata faida. Wakulima wengi watasita kupeleka hifadhi yao ya mahindi sokoni kutokana na bei ya chini inayotolewa na serikali,” akasema Bi Kemboi ambaye ni mkulima wa mahindi na ngano. Waziri wa Kilimo na Mifugo, Mithika Linthuri, Alhamisi alitangaza kwamba serikali itanunua magunia milioni 1 ya mahindi kwa bei ya Sh4,000 kwa gunia la kilo 90 kupitia Bodi ya Kitaifa ya Nafaka na Mazao (NCPB) katika mpango wa Hifadhi ya Kitaifa ya Kimkakati ya Chakula. Rais William Ruto wiki jana alisitisha utoaji wa vibali vipya vya kuagiza mahindi na ngano kutoka nje ili kuwalinda wakulima wa humu nchini, akibainisha kuwa uamuzi huo utabatilishwa tu wakati nchi itakaposhuhudia uhaba wa chakula. Lakini Seneta wa Nandi Samson Cherargei aliomba serikali kutoa bei bora ya mahindi kwa wakulima. “Kuzalisha gunia la kilo 90 kunagharimu takribani Sh5,500 na tunatakiwa kukaa na serikali na kujadili bei hii ili tuweze kupitia upya bei hii,” akasema seneta huyo. Naye mbunge wa Kesses Julius Rutto alisema kuwa serikali inafaa kufungua Bodi ya Kitaifa ya Nafaka na Mazao ili kuchukua mazao ya wakulima na pia kusaidia kuleta uthabiti wa bei sokoni. “Tunataka kuishukuru Serikali kwa kusitisha uagizaji wa mahindi kutoka nje. Hata hivyo, tunataka kuiomba Wizara ya Kilimo ifungue maduka na kuanza kununua nafaka za wakulima wetu kwa sababu hiyo ndiyo njia pekee ya kuhakikisha wengine wananunua mazao ya wakulima kwa bei nzuri,” akasema mbunge huyo. Baadhi ya kampuni za kibinafsi kama vile AFEX zinalenga kununua magunia milioni 2 msimu huu kutoka kwa wakulima, mahindi ambayo yatauzwa kwa wasagaji nafaka.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  